**SVJETSKI DAN PRVE POMOĆI**

**11. RUJNA 2021. GODINE**

**TEMA: PRVA POMOĆ U ŠKOLI I ZAJEDNICI**

Svjetski dan prve pomoći obilježava se u subotu, 11. rujna 2021. godine, pod geslom „Budite heroj prve pomoći u školi i svojoj zajednici“.

Uvod:

Međunarodna federacija društava Crvenog križa i Crvenog polumjeseca (IFRC) služi najvećoj svjetskoj humanitarnoj mreži od 192 nacionalna društva Crvenog križa i Crvenog polumjeseca (NS). Preko 17 milijuna volontera djeluje prije, za vrijeme i nakon katastrofa i hitnih zdravstvenih stanja kako bi zadovoljilo potrebe i poboljšalo živote ugroženih ljudi bez diskriminacije u pogledu nacionalnosti, rase, vjerskih uvjerenja, klase ili političkih mišljenja.

Cilj IFRC-a je "inspirirati, poticati, olakšavati i promicati u svakom trenutku sve oblike humanitarnih aktivnosti nacionalnih društava s ciljem sprječavanja i ublažavanja ljudskih patnji i na taj način pridonijeti održavanju i promicanju mira u svijetu" .

IFRC je, putem Globalnog referentnog centra za prvu pomoć, također više od 150 godina među vodećim svjetskim edukatorima i promotorima prve pomoći. Svake godine nacionalna društva diljem svijeta provode edukacije iz pružanja prve pomoći. Vještine prve pomoći trebale bi biti dostupne svima kao iznimno važan humanitarni čin koji osnažuje ljude da spašavaju živote i pomažu pri oporavku od iznenadne bolesti ili ozljede.

Vještina pružanja prve pomoći povećava sposobnost pojedinca da poduzme brze mjere kako bi smanjio ili stabilizirao ozbiljne ozljede i poboljšao šanse za preživljavanje. Svjetski dan prve pomoći (WFAD) prilika je za promicanje i zagovaranje znanja i vještina prve pomoći za širu javnost. WFAD također prepoznaje važnu ulogu koju nacionalna društva Crvenog križa i Crvenog polumjeseca i druge organizacije imaju u pružanju kvalitetne obuke iz prve pomoći diljem svijeta kao način izgradnje sposobnosti ljudi da odgovore u situacijama ozljeda ili bolesti.

Tema ovogodišnjeg Svjetskog dana prve pomoći odnosi se na niz preventivnih i spasilačkih vještina za siguran boravak u školi, stavljajući djecu u fokus ovog dana podizanja svijesti o prvoj pomoći. Stoga je cilj da djeca mogu izbjeći opasnost u svom svakodnevnom životu i da znaju kako reagirati u takvom trenutku.

Tema također obuhvaća podsjetnike o preventivnim mjerama širenja virusa COVID-19 (obveza nošenja maske, redovito pranje ruku, prilagođavanje postupaka prve pomoći itd.).

Glavne ciljne skupine Svjetskog dana prve pomoći u 2021. godini su djeca, tinejdžeri, mladi ljudi, kao i učitelji, školsko osoblje i roditelji.

Podučavanje preventivnih mjera i prepoznavanje mogućih opasnosti u svakodnevnom životu može dovesti do smanjenja nesreća u njihovom okruženju.

Prema Svjetskoj zdravstvenoj organizaciji ozljede predstavljaju veliki dio uzroka smrti djece, osobito starije djece. Ozljede su odgovorne za 950.000 smrtnih slučajeva godišnje. Oko 90% ili 830.000 ovih smrtnih slučajeva uzrokovano je nenamjernim ozljedama (ozljede na cesti, utapanjem i opeklinama).

Tvari koje se nalaze u kući i oko nje najčešći su uzrok trovanja u djetinjstvu. Preko 45 000 djece i tinejdžera godišnje umire od trovanja - to je otprilike 123 djeteta dnevno.

Ozljede na cestama vodeći su uzrok smrti djece u dobi od 10 - 19 godina. Više od 260.000 djece i tinejdžera godišnje umre od ozljede na cesti. To je oko 718 djece dnevno.

Cilj Svjetskog dana prve pomoći je potaknuti društva Crvenog križa i Crvenog polumjeseca na zalaganje za obveznu edukaciju prve pomoći u školama kako bi se podigla svijest učenika i nastavnika o različitim vrstama rizika u njihovom okruženju. Edukacijom će se omogućiti stjecanje ispravnog svakodnevnog ponašanja u smislu sigurnosti (na putu do škole i iz škole i tijekom boravka u školi).

Ključna poruka je da svatko može spasiti život, bez obzira na dob, može biti sudionik u provedbi akcija spašavanja života i učiniti svoju okolinu sigurnijom. Prva pomoć treba biti dostupna svima, a gradivo se može prilagoditi ovisno o dobi učenika.

Kroz učenje prve pomoći uče se i neke druge vještine poput jačanja samopouzdanja, kako ostati miran u hitnim slučajevima, ljubaznost i spremnost na pomoć drugima. Poučavanje prve pomoći u školama korisno je za društvo u cjelini.

Međunarodna federacija društava Crvenog križa Crvenog polumjeseca, putem Globalnog referentnog centra za prvu pomoć, zalaže se za to da prva pomoć treba biti sastavni dio obrazovnih programa, počevši od vrtića pa nastavljajući u osnovnim i srednjim školama. Omogućavanje edukacija iz prve pomoći ciljanim skupinama kao što su djeca i mladi, jedna je od strategija za postizanje sigurnijeg okruženja i otpornosti za sve građane.

Prema Globalnom istraživanju iz područja prve pomoći Crvenog križa i Crvenog polumjeseca (Globalni referentni centar za prvu pomoć, 2018.), oko 66% nacionalnih društava pruža poseban tečaj prve pomoći za djecu. Prva pomoć obvezni je dio školskog programa u oko 20% zemalja u kojima su osnovana nacionalna društva. Nadalje, obuka iz prve pomoći obvezna je za učitelje i školsko osoblje u približno 27% zemalja.

Ozljede djece globalni su zdravstveni problem. Ističemo važnost motiviranja odraslih osoba da sudjeluju u spašavanju dječjih života i uključe se u pripremu djece da postanu otpornija u hitnim slučajevima. Djeca mogu odigrati ključnu ulogu pružajući prvu pomoć svojim vršnjacima, članovima obitelji i ljudima oko sebe. Djeca uče brže u ranim godinama nego u bilo koje drugo doba života, a učenje prve pomoći u ranoj dobi pridonijet će izgradnji njihove baze znanja o vještinama kojih se mogu prisjetiti u budućnosti. Djeca su sjajni glasnici/ambasadori za svoje roditelje i druge članove obitelji: potaknite ih da podijele naučeno sa svojim obiteljima.

Obuka djece u pružanju prve pomoći ključna je investicija sada i u budućnosti. Obrazovanje iz prve pomoći također pomaže djeci da postanu odgovornija, posebno jer prva pomoć postaje relevantna društvena odgovornost.